# Guirionéeu ag er Religion/Chapistr 67

| ◄ Hellein e hrér pratiquein er bénigen é quement stad e zou. | Ret e vou bout castiet ér purgatoér a gaus d’er péhedeu eit péré n’hur hou quet groeit pénigen erhoalh ar en doar. | Ag er sacremant a bénigen. Aviseu eid er govézion.  ► |
Bout e zou amen dihue scossel de zougein, en hérési hag en dalledigueah.
I. Hennéh e zou hérétiq hag e dro cain doh er fé, dré en arvar m’en dé hag ean e zou ur purgatoér ; rac me houlen guet-n-oh mèn é ha un dén just péhani e varhue é græce Doué, mæs hag e zou hoah cablus a var-a-béhèd véniel, pé n’en dès chet hoah groeit pénigen jaugeabl erhoalh eid é béhedeu marhuel. Ne hel quet bout condannet d’en ihuern, rac Doué ne gondan jamæs d’inou en hani e varhue é stad vad ; ne hel quet ehué monnèt d’er baraouis guet péhedeu, ne vern péh quen distér-ind ; rac ur huirioné a fé é, penaus nitra couciet ne yei d’en nean. Red-é enta ma hès ul léh benac é péhani é acqùittou de Zoué en delé en devou en inean-cé de baiein. El léh-cé zou er purgatoér. Er fé hag en Tadeu santel ag en llis en dès-ean disquet t’emb.
Ni e zeli sellèt er purgatoér èl ur merche a visericord en Eutru Doué, péhani en dès hoah el léh-cé de rein d’emb eit gobér er pénigenneu n’hur boé quet bet groeit ar en doar, hag èl ur merche ag é justice, péhani ne hel quet lacat én nean en hani en devehé en distérran couciadur ; rac-cé ean e ra d’emb en tan ag er purgatoér eit ma tehemb dré z-hou de vout purroh.
Ur hrechén hag en dès fé, e zouge en tan calet-cé, ha ne hel chongeal meit guet anquin bras é vou ret dehou chom abarh un herrad amzér hemb gùélèt Doué. Ean e sel neoah er purgatoér guet santimanteu a drugairé aveid un Doué péhani e guenig dehou er poénieu-cé eid é bénigen. Er chonge a guement-cé en doug de gârein é vadeleah hag é justice guet ur grèd quer bras, ma vehé gùel guet-hou tremein cand vlai abéh ér purgatoér quêntoh eit bout én nean dirac Doué, couciet dré ur péhèd hemb quin ha deliour de justice en Eutru Doué.
II. En eil scossel doh péhani é teliér dihoal, e zou er faus greden en dès lod ag en dud péré e chonge penaus, ma ne hrant pénigen erbet ér bed-men, é veint qùit doh hi gobér ér purgatoér, hag a inou é heint d’en nean. Ah ! dihoallet, hemb tam pénigen ne yér quet d’er purgatoér, mæs d’en ihuern, rac ur huirioné a fé-é : hemb pénigen n’en dès chet a salvedigueah. Ne yér quet d’er purgatoér eit commance er bénigen, mæs eid hi achihue ; ne zér quet inou devout ér stad a hræce Doué, mæs donnèt e hrér de vout purroh. Red-é bout pénitand, ha gùir bénitand eid arrihue inou, ha sel rustoh ma vehet ér bénigen ar en doar, sel bihannoh a amzér é chommehoh ér purgatoér.
Hui e lar ne zouget quet calz a monnèt d’er purgatoér, rac ne badou quet perpet. Oh ! nac un dalledigueah, emé sant Augustin, chongeal ér guis-cé. Naren, er poénieu ag er purgatoér ne badeint quet perpet ; mæs neoah é vou bras gloès er ré e vou castiet guet-hai, rac Doué e gasti dalhmad revé é justice. Er memb tan, emé er memb Sant, péhani e rant purroh en-ineaneu ér purgatoér, e boah ehué er ré dannet én ihuern.
En drougueu en dès un achimant, gùir-é, mæs guhavé é chommér pêl inou, cand vlai memb, hag eit péhedeu forh distér. Eit péhedeu brassoh a béré n’en dès chet bet groeit calz a bénigen, é hellér gortoz inou achimant er bed. Péguement a vlaïeu ha marcé a gand vlai é souffrehoh-hui abarh en tan-cé, hui péhani ne glasquet meit hou ç’æzemant, hou pligeadur bermen, hemb chongeal gobér pénigen erbet, deustou d’en nombr a béhedeu e hoès bet groeit.
O folleah hemb par ! dougein ér bed-men un tamig poén, ha bout én gorto a zrougueu calet én aral, é léh pénigenneu e hellèr gobér quen æz ér bed-men ! Pe zeliehoh cand péh eur, ha ma vehé groeit qùit d’oh é rantein unan, hà hui e hortehé bet que ne vehé rai zehuéhat en dacor ? Mæs péguement a boénieu e zeliet-hui de justice en Eutru Douè ! Ean hum goutantehé a pe andurehoh un draïg benac dré garanté eit-hou ér vuhé-men ; mar er refuset, ne hoès chet caranté doh-t-hou na doh-oh hou ç’hunan.
Hui hum fi ar er pedenneu e vou groeit aveid oh arlerh hou marhue, ar en œvreu mad péré e verchehet én hou testamant ; mæs surroh-é d’oh hui-memb gobér hou ç’œvreu mad, é impléein revé Doué hou tanné quênt er marhue, eid ou lausquein étré deourn er réral d’hobér œvreu mad arlerh hou marhue.
Perac lausquein guet er réral er péh hou sel hui-memb quen tost ? Er péh n’hou pou quet groeit hui-memb épad hou puhé, hou ç’hériterion n’er groeint quet ar hou lerh, pé n’er groeint quet mad. Ur huéh ma vehet oueit d’hou hent ag er bed-men, ne vou quet mui calz a chonge a han-oh nac ag er péh hou pou laret. Ha hui e grèd penaus er réral en devou mui a sourci ag hou ç’inean aveit n’hou pou-hui bet. Er bénigen hag en œvreu mad hou ç’héliou betag en éternité. En œvreu santel-zé hun doug surroh d’er baraouis a p’en dant én hur raug, eit p’ou lausquamb ar hul lerh. Hui e glasq moyandeu eit bout diboéniet ér purgatoér ; mæs gùel e vehé d’oh hoah quemér sourci eit dihoal a gouéh én-hou. Æssoh-é d’oh goarantein hou ty doh en tan, eid el lahein a pe vou croguet én-hou. Un ær é poénieu er purgatoér e zou gloésussoh eid ol er poénieu e hellér andur ér bed-men, eid ol drougueu er Vartirèd ; ha neoah, a p’en dé requis ou aqùittein eid er péhèd, é lausquér rah eid er vuhé aral. Péh un dalledigueah ! Hum hoarantet enta dré er bénigen doh en tan gloésus ag er purgatoér ; mæs n’ancoéhet quet en ineaneu queih e zou inou é poén : queniguet de Zoué hou pedenneu, hou ç’alézoneu, hou ç’œvreu mad, eid en ineaneu santel-zé péré, arlerh ma veint tennet t’oh ag en tan, e vou hou ç’avocadèd dirac en Eutru Doué.
1° Me zougeou poénieu er purgatoér. — 2° Aveid hum hoarantein doh-t-hai, me guemérou é pénigen er poénieu em bou doh hum aqùittein ag en devérieu a me stad, hag er misérieu ag er vuhé-men. — 3° Aveit rantein crihuoh me fénigenneu, m’ou joéntou doh passion me Salvér. — O me Jesus, groeit dré er mérit ag hou passion, ma vou pourfitabl aveid on me œvreu ha me foénieu, ha ma chervigent de baiein en delé e mès groeit én hou quevér dré er péhedeu hemb nombr e mès groeit.